**Správa o vývoji podnikateľských aktivít a príprave**

**na Letnú turistickú sezónu (LTS) 2014 v meste Stará Ľubovňa**

**Stav podnikateľského prostredia v meste Stará Ľubovňa**

Postavenie mesta a jeho kompetencie a právomoci v oblasti vytvárania podnikateľského prostredia je dané v súčasnosti platnou legislatívou, najmä zákonom o obecnom zriadení. Základnou úlohou obce je všestranný rozvoj jej územia a starostlivosť o potreby jej obyvateľov. Základným predpokladom pre zdravý rozvoj podnikania je kvalitné podnikateľské prostredie, ktoré vytvára podmienky pre dlhodobo udržateľné dosahovanie ekonomického rastu.

Na základe poznatkov z uznesení súdov a protestov prokuratúry bolo na zasadnutí MsZ v SĽ č. XXX/2014 zo dňa 24. 04. 2014 Uznesením č. 757 zrušené VZN č. 4 o prevádzkovaní obchodu a služieb na území mesta Stará Ľubovňa a následne bola schválená zmena VZN č. 22 o prevádzkovaní obchodu a služieb a o predajnom a prevádzkovom čase na území mesta Stará Ľubovňa. V zmysle tohto VZN sú podnikatelia povinný Mestu Stará Ľubovňa cestou Mestského úradu ohlásiť zriadenia prevádzky a určenie prevádzkovej doby svojej prevádzkarne pre potreby vedenia záznamov evidenčného charakteru.

Stav podnikateľskej sféry a jej popis na území mesta kvôli prehľadu rozdeľujeme do 3 oblastí:

1. **Podnikanie v oblasti výrobných činností**
2. **Podnikanie v oblasti obchodu**
3. **Podnikanie v oblasti služieb**

K mesiacu 05/2014 vedieme v evidencii mesta **914** podnikateľských subjektov so zriadenou prevádzkou na území mesta, čo predstavuje nárasť o 22 podnikateľských subjektov oproti stavu k 05/2013. Tieto prevádzky sú zriadené a prevádzkované právnickými alebo fyzickými osobami v členení:

325 – PO (35,6 % z celkového počtu) 589 – FO (64,4 % z celkového počtu)

Vývoj počtu subjektov v období r. 2010 – 2013 uvádza nasledujúca tabuľka č. 1:

Tab. 1

|  |  |  |  |  |  |
| --- | --- | --- | --- | --- | --- |
|  | **2010** | **2011** | **2012** | **2013** | **2014** |
| PO | 327 | 274 | 295 | 306 | 325 |
| FO | 510 | 546 | 572 | 586 | 589 |
| **Spolu** | 837 | 820 | 867 | 892 | 914 |

Niektoré podnikateľské subjekty vykonávajú svoju činnosť vo viacerých prevádzkach. Členenie podľa druhu prevádzok uvádza tabuľka č. 2. Počet prevádzok je uvádzaný na základe databázy vedenej referátom podnikateľskej činnosti a cestovného ruchu.

Tab. 2

|  |  |
| --- | --- |
|  | **Počet** |
| Výrobná činnosť | 66 |
| Obchodná činnosť | 382 |
| Služby | 496 |
| **Spolu** | **944** |

1. **VÝROBNÁ ČINNOSŤ**

Z celkového počtu stálych prevádzok na území mesta je zameraných na výrobnú činnosť 66 prevádzok, čo predstavuje 7,2 % podiel z celkového počtu.

Výrobná činnosť a zameranie výrobných prevádzok je uvedené v nasledujúcej tabuľke č. 3:

Tab. 3

|  |  |  |
| --- | --- | --- |
| **Prevádzka** | **Počet** | **% podiel** |
| Stavebná činnosť | 12 | 18,2 |
| Drevospracujúce prevádzky | 10 | 15,2 |
| Kovovýroba | 12 | 18,2 |
| Spracovanie plastov a skla | 6 | 9,1 |
| Elektrotechnický priemysel | 3 | 4,5 |
| Potravinársky priemysel | 8 | 12,1 |
| Textilná výroba | 10 | 15,1 |
| Iné výrobné činnosti | 5 | 7,6 |
| **Spolu:** | **66** | **100,0** |

Najväčším priemyselným podnikom v meste je PANASONIC CORPORATION – bývalá Matshushita Electronic Components Slovakia, s. r. o., ktorá zamestnáva v súčasnosti cca 434 zamestnancov. Veľmi stabilným zamestnávateľom v oblasti elektrotechniky je aj závod MKEM, s. r. o., ktorý dlhodobo zamestnáva cca 183 zamestnancov.

Z ďalších významných podnikov pôsobiacich na území mesta je potrebné spomenúť závod uvedený do prevádzky v r. 2008 na výrobu liehovín a spracovanie vín GAS FAMILIA, s. r. o., ďalej GSL-CO, s. r. o. (bývalý MONT-ZVAR), ktorý pôsobí v oblasti kovovýroby a je zameraný na export, EUROTECHNIK, s. r. o. – výroba plastových a hliníkových okien, KOMEKO, s. r. o. – komínové systémy a technické doplnky, MOSUPO KFK, s. r. o. – textilná a poľnohospodárska výroba, v lokalite bývalého závodu LUKO pôsobia menšie textilné dielne zamestnávajúce spolu cca 100 zamestnancov. V súčasnosti spoločnosť LEITNER prostredníctvom svojej dcéry f. LEITECH oficiálne od 01. 02. 2011 spustila výrobu komponentov pre zjazdovky a vleky v prenajatých priestoroch bývalej Tesly a zamestnáva cca 36 ľudí.

1. **OBLASŤ OBCHODU**

Oblasť obchodu zaznamenáva už tradične najväčšie medziročné zmeny. V súčasnej dobe máme na území mesta zaregistrovaných celkom **382** subjektov, ktoré vykonávajú obchodnú činnosť.

Vývoj a medziročné zmeny v tejto oblasti uvádza nasledujúce tabuľka č. 4:

Tab. 4

|  |  |  |  |  |  |
| --- | --- | --- | --- | --- | --- |
| **Rok** | **2010** | **2011** | **2012** | **2013** | **2014** |
| **Počet prevádzok** | 326 | 351 | 360 | 370 | 382 |

Zameranie a počet obchodných prevádzok a ich podiel na celkovom počte prevádzok je uvedený v tabuľke č. 5:

Tab. 5

|  |  |  |  |
| --- | --- | --- | --- |
| **Prevádzka** | **Počet**  **r. 2014** | **Zmena oproti**  **r. 2013** | **% podiel** |
| Obuv | 6 | +1, -1 | 1,6 |
| Textil-odevy, metrový textil, galantérie, svadobka, second-hand | 107 | +13, -7 | 28,0 |
| Potraviny, liehoviny | 34 | 0 | 8,9 |
| Elektro | 30 | +1 | 7,8 |
| Ovocie, zelenina, záhradníctvo, poľnohosp. potreby, lesná techn. | 15 | 0 | 3,9 |
| Drogéria, farby-laky, kozmetika | 14 | +3, -1 | 3,6 |
| Domáce potreby, železiarstvo, bytové doplnky | 17 | +2, -2 | 4,4 |
| Klenoty, bižutéria | 9 | 0 | 2,3 |
| Hračky | 5 | +1 | 1,3 |
| Lekárne | 11 | 0 | 2,8 |
| Kníhkupectvá, PNS | 17 | 0 | 4,4 |
| Mäso-údeniny | 14 | 0 | 3,6 |
| Darčeky, suveníry, kvety | 24 | +2 | 6,3 |
| Športové potreby | 8 | +2, -1 | 2,1 |
| Stavebný materiál | 40 | +2 | 10,5 |
| Papiernictvo, kancelárska a výpočtová technika | 10 | 0 | 2,6 |
| Hutný materiál | 2 | 0 | 0,5 |
| Autosúčiastky | 5 | -2 | 1,3 |
| Iné (akvaristika) | 2 | 0 | 0,5 |
| Nábytok | 14 | 0 | 3,6 |
| **Spolu:** | **382** | **+ 27, -15** | **100,0** |

Z predkladanej tabuľky je zrejmé, že už dlhodobo prevládajú na území mesta obchodné prevádzky so sortimentom textilu, ktorý je často doplňovaný aj s iným sortimentom, ako je metrový textil, second-hand, galantéria, obuv, darčekové predmety, hračky a pod. Naopak, nízke zastúpenie je v prevádzkach sortimentu napr. hutný materiál. Ponuka v oblasti obchodu sa zlepšila výstavbou 9 obchodných jednotiek v okolí Kauflandu. Očakáva sa zlepšenie ponuky otvorením prevádzky TESCA pri OD Družba v mesiaci júl 2014.

1. **SLUŽBY**

Vývoj v oblasti služieb bol najviac ovplyvnený situáciou, ktorá nastala v r. 1989. V r. 1991-1993 počas tzv. Malej privatizácie prestali existovať služby poskytované štátnymi podnikmi a začal sa postupne vytvárať súkromný sektor. Najväčší nárast počtu prevádzok bol zaznamenaný v r. 2000 – 2009, ktorý súvisel s rozvojom služieb vznikajúcich neštátnych zdravotníckych zariadení a v oblasti poskytovania ekonomických a poradenských služieb.

V súčasnosti je stav stabilizovaný s menšími zmenami. Stav poskytovaných služieb uvádza tab. č. 6.

Tab. 6

|  |  |  |  |
| --- | --- | --- | --- |
| **Prevádzka** | **Počet**  **r. 2014** | **Zmena oproti**  **r. 2013** | **% podiel** |
| Autoservis, predaj áut, cestných PHM, autoumyváreň | 44 | +1 | 8,9 |
| Remenárstvo, čalúnnictvo, rámovanie obrazov, gravírovanie | 6 | 0 | 1,2 |
| Oprava hodín | 1 | 0 | 0,2 |
| Oprava obuvi | 1 | 0 | 0,2 |
| Očná optika | 4 | +1 | 0,8 |
| Telekomunikačné služby | 2 | 0 | 0,4 |
| Kaderníctvo a holičstvo | 45 | +2 | 9,1 |
| Kozmetické služby | 15 | +1, -2 | 3,0 |
| Masérstvo a regenerácia síl, solárium | 19 | +1 | 3,8 |
| Zber druhotných surovín, zber odpadov | 5 | 0 | 1,0 |
| Tlačiarenské služby | 6 | 0 | 1,2 |
| Zdravotnícke služby | 69 | +1 | 14,0 |
| Ekonomické služby | 17 | -1 | 3,4 |
| Jazykové a prekladateľské služby | 6 | +1 | 1,2 |
| Videopožičovne a záložne, knižnica | 10 | +1 | 2,0 |
| Fotoslužby | 6 | 0 | 1,2 |
| Stávkové kancelárie a herne | 19 | 0 | 3,8 |
| Ubytovacie služby | 5 | 0 | 1,0 |
| Reštauračné služby, stravovanie, kaviarne, zmrzliny, cukrárne, bufety | 74 | +2,-2 | 15,0 |
| Zariadenia v oblasti kultúry a športu | 11 | +1 | 2,2 |
| Cestovné kancelárie, infocentrá, zmenárne | 9 | -1 | 1,8 |
| Internetové čitárne a služby, nahrávacie štúdio, internetový obchod | 6 | 0 | 1,2 |
| Čistiarne, práčovne, upratovacie služby | 3 | 0 | 0,6 |
| Služby v oblasti verejnej dopravy, osobná a nákladná doprava, prevádzkovanie parkoviska | 5 | 0 | 1,0 |
| Elektro servis | 8 | 0 | 1,6 |
| Bankovníctvo, poisťovníctvo, finančníctvo | 38 | 0 | 7,7 |
| Pohrebné služby | 4 | +1 | 0,8 |
| Služby v oblasti stavebníctva | 10 | 0 | 2,0 |
| Autoškola | 2 | 0 | 0,4 |
| Požiarna ochrana, rozvoz plynu | 3 | 0 | 0,6 |
| Reklamné služby, mediálne služby | 5 | +1 | 1,0 |
| Sprostredkovanie obchodu a služieb, realitné kancelárie | 20 | +1 | 4,0 |
| Salón pre psov | 2 | 0 | 0,4 |
| Komunálne služby a údržba ciest | 4 | 0 | 0,8 |
| Krajčírstvo | 12 | 0 | 2,5 |
| **Spolu:** | **496** | **+15, -6** | **100,0** |

**Príprava letnej turistickej sezóny**

Hlavnými dôvodmi, pre ktoré turisti navštevujú v letnom období naše mesto patria hlavne historické pamiatky mesta:

* Hrad Ľubovňa s múzeom a skanzenom
* Kostol Sv. Mikuláša
* Dom ľubovnianskeho mešťana
* **Stredoveký vojenský tábor**

a samozrejmetiež podujatia, ktoré sa konajú v meste a okolí – viď aktuálny kalendár podujatí na [www.staralubovna.sk](http://www.staralubovna.sk) a tiež na [www.visitspis.sk](http://www.visitspis.sk)

Okrem toho mesto navštívia aj turisti – návštevníci okolitých regionálnych atraktivít ako sú:

* + Nestville Park v Hniezdnom
  + Kúpele Vyšné Ružbachy s  Bielym domom a travertínovým jazierkom Kráter
  + pútnické miesto - hora Zvir v Litmanovej
  + kartuziánsky kláštor v Červenom Kláštore
  + najmodernejšie kúpele Kúpele Smerdžonka v Červenom Kláštore
  + Ľubovnianske Kúpele s minerálnou vodou Ľubovnianka

a tiež turisti, ktorí si to nasmerujú po turistických a cykloturistických trásach, ktoré vedú cez územie mesta a širšie okolie.

Najviac navštevovanou historickou pamiatkou a atrakciou v meste je už dlhodobo Hrad Ľubovňa, ktorý v spojitosti s múzeom a skanzenom priláka každoročne najviac návštevníkov.

V roku 2013 navštívilo Ľubovnianske múzeum celkom **132 760 návštevníkov** čo predstavuje **12 % nárast oproti roku 2012.** Počas letnej turistickej sezóny (apríl – august ) 2013 zaznamenali 10 % nárast oproti sezóne v roku 2012.

Expozície počas sezóny 2013 navštívilo 108 062 návštevníkov.

Po rozdelení návštevnosti na jednotlivé expozície je nárast návštevnosti nasledovný:

* návštevnosť hradu Ľubovňa v mesiacoch január až december bola 86 227, oproti roku 2012 je to nárast o 13 %. Návštevnosť hradu počas hlavnej turistickej sezóny (apríl – august) vzrástla o 11% oproti roku 2012.
* návštevnosť skanzenu vzrástla o 10 % v porovnaní s rokom 2012. V roku 2013 skanzen navštívilo celkom 46 533 návštevníkov. Návštevnosť skanzenu počas hlavnej turistickej sezóny (apríl – august) vzrástla o 8 %.

Expozície ľubovnianskeho múzea v roku 2013 navštívilo 52 382 dospelých návštevníkov (nárast o 5,21% v porovnaní s rokom 2012). Zaznamenali nárast aj u detských návštevníkov. V roku 2013 brány ľubovnianskeho múzea prekročilo 29 606 detských návštevníkov, čo predstavuje 1,81% nárast oproti roku 2012. Najväčší nárast zaznamenali u seniorov. Zaznamenali zvýšenie návštevnosti u tejto vekovej skupiny o 21,62 %. Ľubovnianske múzeum navštívilo v roku 2013 celkom 12 678 seniorov.

Čo sa týka národnosti, najväčší nárast návštevníkov zaznamenali u poľských turistov. Bránami Ľubovnianskeho múzea v roku 2013 prešlo 35 022 poľských návštevníkov. Je to 35,30% nárast oproti roku 2012. Percentuálne zvýšenie zaznamenali aj u ostatných národnostných skupín. Návštevnosť slovenských turistov vzrástla v roku 2013 o 4,18 % oproti roku 2012. V kategórii ostatných (maďarská, ukrajinská, ruská,... národnosť) zaznamenali nárast o 25,66 % v porovnaní s rokom 2012. 3,49 % pokles zaznamenali u českých turistov.

Pod úspešný rok 2013 sa podpísalo hlavne množstvo atraktívnych kultúrnych podujatí, koncertov, tvorba zaujímavých výstav a expozícií, otvorený prístup k návštevníkom a rozšírenie otváracích hodín hradu a skanzenu.

Výnimočne bolo sprístupnenie hradu Ľubovňa pre nevidiacich a nepočujúcich, za čo získalo Ľubovnianske múzeum hlavnú cenu v programe Slovensko bez bariér.

Ľubovnianske múzeum – hrad v Starej Ľubovni aj v roku 2014 pokračuje v nastolenom trende zvyšovania návštevnosti svojich expozícií pripravovaním rôznorodých podujatí a sprístupňovaním nových objektov hradu a skanzenu.

Okrem hradu a skanzenu je v podhradí **Stredoveký vojenský tábor**, ktorý spravuje spoločnosť Marmon, s.r.o.. Toto zariadenie je využité len v sezónnych mesiacoch od mája do septembra, a to hlavne cez detské letné tábory, školské výlety a tiež rôzné divadelné a hudobné festivaly.

V centre mesta sa nachádza **kostol sv. Mikuláša**, ktorý je pre vopred ohlásené skupiny turistov prístupný v sprievode turistického sprievodcu zo spoločnosti Marmon, s.r.o. Inak verejnosti je prístupný len počas bohoslužieb.

Informácie pre turistov poskytuje **Turistické informačné centrum**, ktoré je v správe spoločnosti Marmon, s.r.o., umiestnené na Námestí sv. Mikuláša v dome č. 21, kde je zároveň na hornom poschodí umiestnená aj expozícia predstavujúca život strednej meštianskej vrstvy nazývaná „**Dom ľubovnianskeho mešťana“**.

V nasledujúcej **tabuľke č.7** uvádzame celkovú návštevnosť jednotlivých turistických cieľov v našom meste v porovnaní rokov.

|  |  |  |  |  |  |
| --- | --- | --- | --- | --- | --- |
| **Expozícia** | **Počet návštevníkov** | | | | |
| **r. 2009** | **r. 2010** | **r.2011** | **r.2012** | **r.2013** |
| Hrad a skanzen Stará Ľubovňa | 104023 | 102693 | 112000 | 118 690 | 132 760 |
| Kostol sv. Mikuláša | 1063 | 1002 | - | - | - |
| Dom ľubovnianskeho mešťana | 2843 | 2634 | 2932 | 2719 | 2 569 |
| Turistické informačné centrum | 7303 | 7305 | 7578 | 6997 | 6 839 |
| Stredoveký vojenský tábor | 17151 | 9510 | 13038 | 12144 | 13 410 |

Neodmysliteľnou súčasťou v oblasti služieb sú reštauračné a ubytovacie zariadenia.

Mesto Stará Ľubovňa v súčasnosti disponuje v reštauračných a pohostinných zariadeniach počtom cca **3518** stoličiek a každoročne aj napriek tomu, že niektoré zariadenia zatvárajú svoje prevádzky je zaznamenávaný nárast v tejto oblasti z dôvodu otvorenia nových resp. rozšírenia pôvodných prevádzok tohto typu.

Prehľad rozhodujúcich zariadení podľa zamerania a druhu je uvedený v nasledujúcej **tabuľke č.8**

|  |  |
| --- | --- |
| **Druh zariadenia** | **Počet** |
| Penzión | 2 |
| Hotel | 3 |
| Ubytovací hostinec | 1 |
| Ubytovňa | 3 |
| Reštaurácia | 17 |
| Pohostinstvo | **12** |
| Kaviareň, bar, vináreň | 12 |
| Lahôdky, cukráreň | **10** |
| Bufet | 12 |
| Motorest | 2 |
| **Spolu** | 74 |

Z pohľadu kapacity ubytovacích zariadení mesto v súčasnosti disponuje s kapacitou cca **516** lôžok.

Prehľad rozhodujúcich ubytovacích zariadení je uvedený v nasledujúcej **tabuľke č. 10**

|  |  |  |
| --- | --- | --- |
| **Reštauračné a ubytovacie zariadenie** | **Počet stoličiek** | **Počet postelí (bez prístelok)** |
| Hotel Família | 66 | 80 |
| Penzión Gurmen | 170 | 18 |
| Reštaurácia a penzión u Jeleňa | 270 | 22 |
| Hotel Komeko Agro Tour | 200 | 60 |
| Stredoveký vojenský tábor – pod hradom | 60 | V lete - 82 |
| ŠRC | 100 | 12 |
| Salaš u Franka | 270 | 0 |
| Koliba | 210 | 19 |
| Odborné učilište – ul. Levočská | 0 | 100 |
| SOU – ul. Jarmočná | 0 | 110 |
| Sociálne poisťovňa | 0 | 4 |
| Bar Štefan – Vladimír Fröhlich | 48 | 9 |
| Marianna | 200 | 0 |
| Spolu | **1 594** | **516** |

V roku 2013 poskytoval návštevníkom Prešovský samosprávný kraj ubytovacie služby v 701 ubytovacích zariadeniach. Z hľadiska štruktúry zariadení bolo 497 hromadných ubytovacích zariadení a 204 prevádzkovateľov poskytovalo ubytovanie v súkromí (pre porovnanie v roku 2012 poskytovalo služby návštevníkom 724 ubytovacích zariadení).

Počas roka **2013** zariadenia cestovného ruchu ubytovali v PSK **700 248** návštevníkov z toho 236 637 zahraničných a 463 611 domácich. (pre porovnanie v roku 2012: 664 863 z toho 223 586 zahraničných a 441 277 domácich) V **okrese Stará Ľubovňa** zariadenia cestovného ruchu v roku **2013** ubytovali **37 954 návštevníkov** z toho 8 048 zahraničných a 29 906 domácich. (pre porovnanie v roku 2012: 31 119 z toho 6 432 zahraničných a 24 687 domácich). Počet návštevníkov bol **v roku 2013 vyšší o 18%** v porovnaní s rokom 2012 a dosiahol úroveň takmer 38 000 návštevníkov pričom nárast bol rovnako u domácich (17%) ako aj u zahraničných návštevníkov (20%).

**Počet prenocovaní** v roku **2013** v PSK **2 256 759** z toho 738 318 zahraničných a 1 422 802 domácich prenocovaní (pre porovnanie v roku 2012: 2 112 644 z toho 689 842 zahraničných a 1 422 802 domácich). V okrese **Stará Ľubovňa** počet prenocovaní v roku **2013** bol **153 340** z toho 31 962 zahraničných a 121 378 domácich (pre porovnanie v roku 2012: 131 447 z toho 28 033 zahraničných a 103 414 domácich). Na základe údajov štatistického úradu bol **počet prenocovaní v roku 2013 153 340**, **čo je nárast o 15%** oproti roku 2012.

**Počet lôžok** v ubytovacích zariadeniach v okrese Stará Ľubovňa v roku 2013 – **2691** lôžok (962 izieb), v roku 2012 – 2701 lôžok (968 izieb). Počet lôžok bol v roku 2013 na približne rovnakej úrovni a nastal len nepatrný pokles oproti roku 2012.

Cestovný ruch výrazne ovplyvňuje aj ponuka služieb v meste. Oblasť druhu ponúkaných služieb v meste je znázornená v tabuľke č. 6.

Dôležitou súčasťou zvládnutia LTS je oblasť, ktorá spadá do kompetencie samosprávy, a ide o údržbu miestnej cestnej infraštruktúry, parkovanie v centre mesta, resp. v blízkosti navštevovaných historických pamiatok, údržba a poriadok verejných plôch a zelene a všeobecná čistota v meste.

Uvedené podmienky sú turistami vnímané veľmi citlivo, stavajú sa rozhodujúcim faktorom samotného hodnotenia mesta ako turistickej destinácie a často aj rozhodujú o prípadnom opätovnom navštívení mesta. V súčasnosti služby v tejto oblasti mesto zabezpečuje prostredníctvom svojich vlastných organizácii.

K zvýšeniu atraktívnosti mesta prispela revitalizácia námestia, t.j. parku okolo kostola sv. Mikuláša, tiež revitalizácia parku gen. Štefánika, kde sa vytvorilo miesto pre deti – detské ihrisko a pódium na kultúrne vystúpenia či už počas kultúrneho leta aj počas roka.

Mesto Stará Ľubovňa a okolitý región disponuje prostredím a potenciálom, ktorý má predpoklady turisticky vyhľadávanej destinácie. Riadený rozvoj CR v regióne môže posilniť podnikateľské prostredie, napomôcť vytváraniu nových hodnôt, znižovať nezamestnanosť a regionálne rozdiely a zatraktívniť podmienky, ktoré naše mesto a okolitý región má.

Od roku 2012 je Mesto Stará Ľubovňa spolu s ďalšími 7 samosprávami z okolia a s podnikateľskými a inými subjektmi členom Oblastnej organizácie cestovného ruchu SEVERNÝ SPIŠ PIENINY, ktorá úzko spolupracuje s referátom cestovného ruchu na oddelení výstavby, územného rozvoja a ŽP.

OOCR pre rozvoj cestovného ruchu v meste a celom regióne vykonala v roku **2012 a 2013** **nasledovné aktivity:**

* **Tvorba webovej stránky www.visitspis.sk** (www.visitpieniny.sk, [www.visitspis.com](http://www.visitspis.com))

- náklad: 3800 EUR

* **Dizajn manuál loga organizácie**  - náklad: 900 EUR
* **Propagačné video** - náklad: 900 EUR
* **Nafotenie regiónu** - náklad: 2200 EUR
* **Online marketing** - náklad: 4000 EUR
* **Grafické práce a tlač propagačných materiálov** - náklad: 12 100 EUR
* **Prezentácia na výstavách, workshopoch, prezentáciách** - náklad: 3279 EUR
* **Infocesty novinárov a cestovných kancelárii, agentúr -** náklad: 7200 EUR
* **Public relations (PR) – styk s verejnosťou -** náklad: 12 343 EUR
* **Prezentácia poľský a český trh** - náklad: 8 000 EUR
* **Podpora podujatí** - náklad: 14 695 EUR

(Podpora podujatí v Starej Ľubovni - Ľubovnianskeho jarmoku za dva roky 3 100 EUR) .

(Podpora podujatí Ľubovnianskeho múzea (Európsky jazzový orchester, Hradné dni, Otvorenie sezóny, Koncert Babjakovcov) v celkovej čiastke 3 500 EUR )

* **Realizácia malej infraštruktúry cestovného ruchu**
* Cykloznačenie a značenie trás pešej turistiky - náklad: 12 900 EUR
* Informačné tabule a malé drevené lávky - náklad: 16 262 EUR (V Starej Ľubovni sú tri drevené informačné tabule s mapou (oproti autobusovej stanici a 2 v ľubovnianskom podhradí) a ďalšie tri tlačené mapy v centre mesta (pešia zóna, park na Nám.sv.Mikuláša a informačné centrum))
* Projektová dokumentácia a štúdia ľubovnianskeho podhradia - náklad: 4200 EUR
* **Projektová činnosť**

V roku 2013 OOCR získala prostriedky na prvý projekt mimo hlavnej činnosti prostredníctvom programu slovensko – švajčiarskej spolupráce cez blokový grant na podporu partnerstiev prostredníctvom nadácie EKOPOLIS. Názov projektu: Cesta minerálnych prameňov

Celková suma projektu: 96,000 EUR (10% spolufinancovanie)

Na základe spracovanej stratégie rozvoja CR našej destinácie do roku 2030, OOCR Severný Spiš Pieniny pre rok 2014 pristúpila ku čiastočnej zmene filozofie smerovania destinácie. Jej závery jasnou rečou ukazujú, že v našom regióne existuje obrovská potreba investovania do infraštruktúry cestovného ruchu, keďže región ako celok nepôsobí až na pár hlavných atrakcií dostatočne turisticky a chýba mu jednotná koncepcia vonkajšieho vzhľadu.

**Hlavným cieľom aj pre rok 2014** je budovanie značky **Najzdravší región Slovenska** založenej na čistom a zdravom životnom prostredí (najčistejší vzduch na Slovensku podľa viacerých meraní), možnostiach pre realizovanie zdravého životného štýlu (kúpele, cyklotrasy, pešia turistika), minerálnych prameňoch (vyše 80 v regióne), zdravých lokálnych produktoch a liečivých rastlín (tradícia mnícha Cypriána z Červeného Kláštora).

**Aktivity OOCR v roku 2014:**

* **účasť na veľtrhoch a prezentáciách** zameranie na veľtrhy a výstavy na slovenskom, poľskom (juh Poľska) a českom trhu
* **tvorba zľavových produktov** - pokračovanie projektu z roku 2013. Zľavová karta (karta hosťa) pod názvom **Spiš Pieniny card** obsahujúca zľavy a bonusy do hlavných atrakcií regiónu, reštauračných zariadení a pod. Projekt sa v roku 2014 naplno rozbieha od začiatku sezóny, cieľom je zatraktívniť a predĺžit pobyt návštevníka u nás.
* **tvorba propagačných a informačných tlačovín**
* **marketingová podpora hlavných podujatí regiónu** *–* jedná sa o marketingovú  podporu podujatí nadregionálneho významu s potenciálom pre PR. Cieľom je zvýšiť povedomie o regióne cez jeho najatraktívnejšie podujatia prostredníctvom kvalitného public relations.
* **public relations**Po dobrých skúsenostiach a ohlasoch z rokov 2012 a 2013 chceme aj v roku 2014 pokračovať v aktívnom vzťahu s verejnosťou prostredníctvom tvorenia pozitívneho obrazu o regióne tlačovými správami, inzerciou v rôznych denníkoch a mesačníkoch a informovaní o hlavných podujatiach regiónu a jeho produktoch a zaujímavostiach.
* **marketingové fotografie -**v oblasti marketingu ešte potrebujeme doplniť fotografie z kľúčových podujatí nášho regiónu, ktoré by sme následne vedeli použiť vo vzťahu k tlačovým médiám a pre účely propagácie na našom webovom sídle a v sociálnych sieťach.

**Novinky v činnosti OOCR v roku 2014:**

* budovanie značky **Najzdravší región Slovenska** aj vďaka projektu Cesta minerálnych prameňov, ktorý OOCR realizuje vďaka slovensko – švajčiarskemu finančnému mechanizmu cez Nadáciu EKOPOLIS.
* budovanie **malej infraštruktúry** – náklad 25 100 EUR (drobná revitalizácia turistických parkov, tvorba oddychových zón, turistické informačné systémy v obciach, umiestňovanie prvkov drobnej turistickej architektúry, uvítacie tabule do obcí a pod.

**V Starej Ľubovni**

* v oddychovej zóne pod hradom Ľubovňa budú osadené 4 lavičky a 1 kôš (1800 EUR)
* prvky drobnej infraštruktúry na nám. sv. Mikuláša – 8 kovaných lavičiek (5000 EUR)
* **zriadenie turistického informačného centra** **OOCR** na Salaši u Franka, ktorý ročne navštívi 300 000 návštevníkov. TIC OOCR bude prevádzkované v hlavnej turistickej sezóne (jún – september)
* spracovanie regionálneho menu do miestnych reštaurácií s podporou lokálnych producentov
* **osadzovanie informačných tabúľ** chceme na frekventovaných miestach **v susednom Poľsku**, kde je vysoká návštevnosť poľských turistov (Krynica, Muszyna, Szczawnica, Niedzica) a tým pádom predpoklad 1 – dňovej návštevy nášho regiónu
* údržba bežeckých tratí v zime roku 2014/2015

Okrem vyššie uvedených aktivít a činnosti OOCR, ktoré Mesto Stará Ľubovňa svojim členstvom, každoročným členským príspevkom a tiež úzkou spoluprácou s referátom CR na oddelení výstavby, územného rozvoja a ŽP plne podporuje, pre zvýšenie atraktívnosti mesta pre návštevníkov pripravuje:

* pre túto sezónu zmodernizovanie doterajšieho informačného systému ARD o interaktívnepanely, ktoré budú poskytovať informácie turistom 24 hod. a vo viacerých jazykových mutáciách.
* film o meste v dvoch jazykových mutáciach
* v rámci projektu „Zelená oáza oddychu pod pôvodnými ovocnými hradnými stromami“ realizovaného z grantu Nadácie Ekopolis, kde zámerom projektu je upraviť a obnoviť ovocný sad s pôvodnými ovocnými stromami a tak vytvoriť zelenú oázu oddychu pre rodiny, mladých ľudí a nový oddychový a náučný priestor pre turistov, ktorí navštívia hrad.

**Medzi dôležité opatrenia ktoré je potrebne realizovať pre zvýšenie atraktívnosti mesta a podporu CR pokladáme:**

* revitalizovať doterajšie turistické informačné centrum, ktoré je umiestnené na Nám. sv. Mikuláša,
* prepojiť námestie sv. Mikuláša a hrad Ľubovňa komunikačnými kanálmi – turistický minibus v hlavnej turistickej sezóne,
* v spolupráci so spoločnosťou Marmon a OA v Starej Ľubovni vyškoliť mladých sprievodcov cestovného ruchu, ktorí budú sprevádzať turistu po meste a regióne.

Členstvo mesta v OOCR Severný Spiš Pieniny priaznivo ovplyvnilo rozvoj cestovného ruchu hlavne v oblasti zviditeľnenia mesta a okolitých turisticky zaujímavých miest v ostatných častiach Slovenska, Poľska a iných krajín, kde sme sa spropagovali cez média, propagačné materiály a účasťou na veľtrhoch a výstavách.

V Starej Ľubovni dňa 30.05.2014

Spracoval: Ing. Erika Šalatová, Monika Gladišová